О Б Р А З Л О Ж Е Њ Е

I. УСТАВНИ ОСНОВ

Уставни основ за доношење овог закона садржан је у одредби члана 99. став 1. тачка 4) Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Пројекат унапређења инклузивног основног образовања и васпитања у Републици Србији) између Републике Србије и Међународне банке за обнову и развој, који је потписан 30. августа и 8. септембра 2025. године (у даљем тексту: „Споразум о зајму”), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Пројекат унапређења инклузивног основног образовања и васпитања у Републици Србији (у даљем тексту: Пројекат) има за циљ унапређење услова учења за најугроженију децу у основном образовању, уз истовремено побољшање целокупног образовног система. Планирано је да Пројекат финансира постепено увођење модела целодневне наставе (енг. Whole Day School, даљем тексту: WDS), који се заснива на искуствима стеченим у оквиру постојеће иницијативе обогаћеног једносменског рада (енг. Enriched Single Shift Initiative, у даљем тексту: ESSI) и међународне праксе. Модел целодневне наставе биће реализован у одређеном броју угрожених школа које тренутно немају модел обогаћеног једносменског програма у најсиромашнијим општинама, у четири региона Србије, на који начин се планира допринос развоју когнитивних и некогнитивних способности код деце. Такође, Пројекат ће подржати евалуацију модела целодневне наставе у реалном времену и комуникационе стратегије у циљу јачања подршке јавности и дугорочне одрживости.

Овај Пројекат је структуиран тако да се ослања на искуства стеченa на Пројекту инклузивног предшколског образовања и васпитања (енг. Inclusive Early Childhood Education and Care Project, у даљем тексту: ECEC), чији је циљ унапређње доступности, квалитета и праведности система предшколског васпитања и образовања, са посебним акцентом на подршку деци из осетљивих група, који реализује Министарство просвете Републике Србије на основу Споразума о зајму (Пројекат инклузивног предшколског образовања и васпитања) између Републике Србије и Међународне банке за обнову и развој („Службени гласник РС - Међународни уговори”, број 10/17).

У складу са чланом 3. Закона о буџету Републике Србије за 2025. годину („Службени гласник РС”, број 94/24), предвиђено је задуживање код Међународне банке за обнову и развој (у даљем тексту: Банка) до износа од 75.000.000 ЕУР за финансирање унапређења основног образовања и васпитања.

Предложени развојни циљ пројекта (енг. Project Development Objective, у даљем тексту: PDO) представља унапређење квалитета образовног окружења, побољшање квалитета наставе и управљања школама у одабраним основним школама широм Србије, чије ће се достизање мерити помоћу следећих показатеља: 1) Индекс којим се мери побољшана климатска ефикасност и инклузивност образовног окружења; 2) Просечна мера квалитета наставних пракси у циљаним школама (мерено применом алата за спољашње вредновање), подељено по регионима; и 3) Број планова за унапређење школа заснованих на подацима, спроведених у циљаним школама.

С тим у вези, Пројекат је структуиран кроз следеће три компоненте:

**Компонента 1: Јачање вредновање и наставе**. Ова компонента се састоји од две поткомпоненте, чији је краткорочни циљ да обезбеди напредак у одабраним школама, док је средњорочни циљ унапређење образовног система у Србији. С тим у вези, циљ прве поткомпоненте је да се у III и IV разреду спроведе национално тестирање усмерено на нумеричку писменост и читање. С друге стране, друга поткомпонента има за циљ јачање континуираног професионалног развоја (енг. *Continuous Professional Development*, у даљем тексту CDP) и унапређење садржаја, са нагласком на пројектно учење, формативно оцењивање, дигиталне ресурсе, мобилност наставника и програме међусобног учења.

**Компонента 2: Унапређење услова учења у одабраним основним школама у циљу реализације целодневне наставе**. Ова компонента подржава постепени прелазак на целодневну наставу и састоји се од три поткомпоненте. Прва поткомпонента предвиђа обезбеђивање техничке помоћи и једнократних грантова одабраним школама за осмишљавање и имплементацију планова унапређења школа. Другом поткомпонентом је предвиђено финансирање обогаћених програма наставе, са посебним фокусом на угрожене ученике, док трећа поткомпонента подразумева пружање помоћи за инфраструктурно унапређење у одабраним школама (до 126 школа) које су спремне да пређу на једносменски модел наставе. Поред тога, Пројекат ће подржати изградњу 3 нове школе у Београду и Новом Пазару, где је потражња за целодневном наставом највећа.

**Компонента 3: Комуникације, систем праћења и евалуације и управљање пројектом**. Ова компонента има два кључна циља и то: да допринесе унапређењу комуникација између свих актера у оквиру Пројекта, уз подизање свести на националном нивоу о важности овог Пројекта и да оснажи целокупно управљање Пројектом путем финансирања квантитативних и квалитативних евалуација и активности које се односе на управљање Пројектом.

Предложени рок имплементације Пројекта је до 15. априла 2030. године, при чему ће Министарство просвете Републике Србије бити кључни носилац Пројекта.

Закључком Владе 05 Број: 48-5828/2025 од 5. јуна 2025. године, утврђена је Основа за преговоре са Међународном банком за обнову и развој у вези са одобравањем зајма за Пројекат унапређења инклузивног основног образовања и васпитања у Републици Србији и одређен преговарачки тим Републике Србије.

На преговорима, вођеним 12. јуна 2025. године, стране су договориле услове и начин коришћења зајма у износу од 66.300.000 евра и усагласиле одредбе Споразума о зајму којима су прецизиране улоге извршилаца Пројекта, као и рокови за завршетак предметних активности, финансијски услови и план отплате зајма и друга пројектна, институционална и имплементациона решења, као и питања у вези са праћењем, извештавањем и оценом активности у оквиру Пројекта.

Закључком Владе 05 Број: 48-8179/2025 од 24. јула 2025. године, прихваћен је Извештај са преговора са Међународном банком за обнову и развој у вези са одобравањем зајма за Пројекат унапређења инклузивног основног образовања и васпитања у Републици Србији и усвојен Нацрт споразума о зајму (Пројекат унапређења инклузивног основног образовања и васпитања у Републици Србији) између Републике Србије и Међународне банке за обнову и развој.

С тим у вези, дефинисани финансијски услови, у складу са Општим условима Банке (од 14. децембра 2018. године, са изменама и допунама од 1. августа 2020. године, 21. децембра 2020. године, 1. априла 2021. године, 1. јануара 2022. године и 15. јула 2023. године) и њеном стандардном политиком, који се примењују код кредитног финансирања инвестиционих пројеката и начин на који ће се средства овог зајма користити и отплаћивати су следећи:

* *износ зајма*: директно задужење Републике Србије до износа од 75.000.000 долара, који је прерачунат у износ од 66.300.000 евра, применом курса евра према америчком долару на дан 31. мај 2025. године;
* *плаћање камате*: полугодишња отплата зајма, 15. априла и 15. октобра сваке године;
* *рок доспећа*: 10 година, укључујући грејс период од 3 године, уз отплату главнице у једнаким ратама, од којих прва доспева 15. октобра 2028. године, а последња 15. априла 2035. године;
* *каматна стопа*: Референтна стопа (шестомесечни EURIBOR) + варијабилна маржа, уз могућност различитих врста конверзије, ако се процени да је повољније са становишта управљања јавним дугом;
* *приступна накнада*: 0,25% на укупну главницу;
* *накнада на неповучена средства*: 0,25% и обрачунава се од датума Споразума о зајму или на четврту годишњицу датума одобрења Зајма од стране Банке, који год од та два датума је каснији, до дана на које Зајмопримац повуче одређене износе са Рачуна зајма односно откаже одређене износе;
* *рок расположивости зајма*: средства зајма се могу повлачити 4 месеца након датума завршетка Пројекта који је дефинисан као 15. април 2030. године.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Споразума о зајму (Пројекат унапређења инклузивног основног образовања и васпитања у Републици Србији) између Републике Србије и Међународне банке за обнову и развој, који је потписан 30. августа и 8. септембра 2025. године, у оригиналу на енглеском језику.

Одредба члана 2. овог закона садржи текст Споразумa о зајму (Пројекат унапређења инклузивног основног образовања и васпитања у Републици Србији) између Републике Србије и Међународне банке за обнову и развој, у оригиналу на енглеском језику и у преводу на српски језик.

Одредбом члана 3. овог закона предвиђа се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.